Go stairiúil, seasann saothair Phádraig Mhic Phiarais agus Shinéad de Valera amach ó thaobh chur chun cinn dhrámaíocht na n-óg agus mhúnlú mheon Gaelach an pháiste tríd an drámaíocht de. Bhain Mac Piarais ag tús an chéid seo caite an-úsáid as cúrsaí drámaíochta i Scoil Éanna, an scoil a bhunaigh Mac Piarais agus ina raibh sé ag múineadh, chun luachanna cultúrtha agus polaitiúla a chur ar shúile na bpáistí mar gheall ar a “belief in the power of theatre to inform and transform.”[4] Sa chás cáiliúil nuair a d’fhéach daltaí Scoil Éanna ar dhráma McDonagh When the Dawn is Come, d’fhill siad abhaile “yearning for rifles.”[5] Cé nach mbeadh aon duine sa lá atá inniu ann ag súil leis an bhfreagairt seo ó pháistí bunscoile, léiríonn sé an t-ábhar téagartha sna drámaí a chonaic páistí.